Ntons,
jabꞌalil tuq bꞌix nqet tuq qꞌijlaꞌ te qꞌij aj nkynaꞌoꞌ aqꞌbꞌiaꞌ tbꞌantlen te Nin Jay Nabꞌil Qtata Dios.
Te Jesus atqet tuq tuj te Nin Jay Nabꞌil Qtata Dios bꞌix nbꞌet tuq aj jaꞌ nꞌok qꞌumaꞌ te twitzjay aj “Tkꞌulbꞌen Salomon.”
Yaji kye xjal owok kymontoniꞌ kyibꞌ tiꞌj bꞌix oxik kchaꞌoꞌ tetz ikxjani:
«¿Tujbꞌaꞌn tzaj aqꞌumaꞌ abꞌl yatz aꞌich?
Qa yatz aꞌich te Koloyon Aj Qꞌumankaj Oqtxiꞌ,
instzaj aqꞌumaꞌ bꞌeyx ajnaꞌl.»
Te Jesus oxik tqꞌumaꞌ kyetz:
«Wetz maꞌtx xik nqꞌumaꞌ etetz bꞌix kꞌontiꞌl nkyinxik etokslaꞌ.
Kyaqil aj nkyinkꞌulun tzan tpaj tkyꞌixel Ntat aꞌin telponx wiꞌj [abꞌl aꞌin].
Etetz kꞌontiꞌl nꞌetokslaꞌ wiꞌj tzan tpaj nyaꞌtx aꞌix iktzaꞌ waloꞌ [aj lapikeꞌ wiꞌj].
Wetz waloꞌ nꞌel nnikyꞌ kyiꞌj,
bꞌix kyetz nꞌel kynikyꞌ tiꞌj nwiꞌ bꞌix nkyeꞌok lapet wiꞌj.
Wetz nxik nsiꞌ jun kyanqꞌin te jun-eleꞌx bꞌix nlay kyexiknaj bꞌix nijunwt abꞌl okyeꞌelal eqꞌin tuj nqꞌabꞌ.
Te Ntat aj otzaj sin wajwalil,
tetz mas nim twitz kyaqil bꞌix nijunwt abꞌl bꞌaꞌn tzan kyel tin tuj tqꞌabꞌ Ntat.
Wetz aꞌin tukyꞌi Ntat cha jun-oq aꞌoꞌna.»
Yaji kye xjal ojaw ktzyuꞌ abꞌj junkyꞌel tzan tuq txik kxon tiꞌj [tzan tqet kykansaꞌ].
Te Jesus owaj tqꞌumaꞌ kyetz ikxjani:
«Tidiꞌchq galan maꞌtx qet nkꞌuluꞌ ewitz etetz tukyꞌi tajwalil Ntat.
¿Tzan tpaj alkyetz nkꞌulbꞌen okyinꞌokel exoꞌoꞌ tukyꞌi abꞌj?»
Yaji kye xjal owaj ktzaqꞌbꞌeꞌ:
«Qetza nlay xhchꞌok qxoꞌoꞌna tzan tpaj jun akꞌulbꞌen galan,
sinoke tzan tpaj aj ayol bꞌan nyaꞌtx galan nxik aqꞌumaꞌ,
komo nꞌok aqꞌumaꞌ awiꞌjx qa aꞌich Dios bꞌix cha xjal aꞌich.»
Yaji te Jesus oxik tqꞌumaꞌ kyetz ikxjani:
«Tuj te Kawbꞌil tzꞌibꞌanqex [aj txik tqꞌumaꞌ te Qtata Dios kyukyꞌi xjal] ikxjani:
“Wetz oxik nqꞌumaꞌ etetz,
‘Etetz iktzaꞌ Dios aꞌix.’ ”
Ntons,
qa te Qtata Dios owok tqꞌumaꞌ iktzaꞌ Dios-eꞌ kye xjal aj nkyechaꞌon tuq tyol,
komo te Tuꞌjal Qtata Dios nyolin ikxji bꞌix te nini nlay bꞌantik tzan tjaw kyꞌixpuꞌ,
komo te Qtata Dios inꞌel tpawaꞌ aꞌin aꞌox te tetz bꞌix intzaj tlajoꞌ tzani twitz txꞌoꞌtxꞌ,
¿tistil etetz nkxyolin wiꞌj qa wetz nkyinyolin nyaꞌtx galan tiꞌj te Qtat,
tzan tpaj oxik nqꞌumaꞌ qa wetz aꞌin Tkꞌwaꞌal?
Qa wetz nlay-wit qet nkꞌuluꞌ aj nqet tkꞌuluꞌ te Ntat,
kꞌontiꞌl-tal nkxꞌokslan wiꞌj.
Per komo wetz nqet nkꞌuluꞌ aj nqet tkꞌuluꞌ te Ntat,
anke kꞌontiꞌl nxik etokslaꞌ te aj nkyinyolin,
mejor peꞌetokslan wiꞌj tzan tpaj te aj nqet nkꞌuluꞌ.
Ikxji tzan tel enikyꞌ bꞌeyx te jun-eleꞌx wetz tukyꞌi Ntat cha jun-oq aꞌoꞌ.»
Ntons yaji [kye xjal aj nim kyajwalil kxol kye aj tijajil Israel] kygan tuq tzan tjaw ktzyuꞌ junkyꞌel,
per te Jesus luwew owex kxol.
Yaji te Jesus oxik junxlaꞌ te Jordan Aꞌ aj jaꞌ tuq te Waꞌnch njaw tsiꞌ aꞌ kywiꞌ xjal tbꞌayaꞌ,
bꞌix okaj ten jun tyemp txini.
Kyꞌilaꞌj tuq kye xjal nkyepon tuq tukyꞌiꞌl,
bꞌix nkyqꞌumaꞌ tuq ikxjani:
«Bꞌanꞌax te Waꞌnch kꞌontiꞌl oqet tkꞌuluꞌ jun labꞌal [tukyꞌi tajwalil Qtata Dios] per aj otyolij tiꞌj ja xjalni,
bꞌanꞌax.»
Tuj aj luwarji,
kyꞌilaꞌj xjal ebꞌajꞌokslan tiꞌj te Jesus.